79 gule flasker med Kosan-gas er natten til mandag forsvundet fra XL Byg i Mariager. Politiet hører meget gerne fra folk, der ved noget om tyveriet.

I alt 79 gasflasker af mærket Kosan Gas er natten til mandag blevet stjålet fra byggemarkedet XL Byg på Himmelkol 1 i Mariager. Det meddeler Nordjyllands Politi, der nu beder folk, som måske ved noget om indbruddet eller de forsvundne flasker, til at henvende sig. Der er tale om 6 tomme 5 kilos-flasker, 4 fyldte 5 kilos-flasker, 14 tomme 10 kilos-flasker og 55 fyldte 10 kilos-flasker, som på mystisk vis er forsvundet. Lederen af politiets efterforskning i sagen, politikommissær Preben Møller, opfordrer borgere til at henvende sig, hvis de har oplysninger i sagen eller observerer noget. - Hvis man for eksempel pludselig ser så mange gasflasker ét sted, så skal man ringe til os, siger Preben Møller. Man kan som borger ringe ind med oplysninger til politiet på telefonnummer 114.